એ રમી જે પત્તાની રમત છે એના ભારે શોખીન હતા. રમીમાં અંગત માણસો, ફેમિલી ડોક્ટર વગેરે જોડાતા – અને નવાબસાહેબને બાજી આપવાનો વારો આવે ત્યારે એમના વતી કારભારી આપતા પણ કહેતા, ‘અબ સરકાર કી બારી’. એ સિગારેટ પીવાના અત્યંત શોખીન હતા. એક દિવસ બધા રાધનપુરના નાના રણમાં શિકાર કરવા નીકળી પડે છે, જેનું રસપ્રદ વર્ણન રઝા કરે છે. જે દરમિયાન કાફલામાં બ્યુક્સ, ડોજીસ, ઓસ્ટીન, ફોર્ડ્સ, શેવરેલોટ અને રોલ્સ રોયસ ગાડીઓ પણ જોડાય છે. લેન્ડૂવર અને જીપો તેમ જ ઘોડા અને ગધેડાં પણ મદદમાં રખાય છે. અને પછી રણ અને શિકારનું રસપ્રદ વર્ણન આવે છે, જે સામાન્ય રીતે નવાબો માટે સમય પસાર કરવાનો એક શોખ હતો.